KIRJALLINEN KYSYMYS E-0020/00 esittäjä(t): Paulo Casaca (PSE) neuvostolle. Yhteisön syrjäisimmät alueet ja rakennerahastojen määrärahat.



Virallinen lehti nro 280 E , 03/10/2000 s. 0159 - 0160



KIRJALLINEN KYSYMYS E-0020/00 esittäjä(t): Paulo Casaca (PSE) neuvostolle (20. tammikuuta 2000) Aihe: Yhteisön syrjäisimmät alueet ja rakennerahastojen määrärahat Rakennerahastoista Azorien itsehallintoalueelle vuosiksi 19941999 myönnettäviin määrärahoihin sisältyi tukea rakennetoimiin 149 200 075 000 escudoa, joka vastaa 744 207 miljoonaa euroa eli 124 034 miljoonaa euroa vuodessa vuonna 1999 tarkistetun suunnitelman mukaisesti. Vaikka tässä summassa on jo havaittavissa deflatorinen kehitys, se on vielä nykyhintojen mukainen, koska sitä on vaikea saada täysin vastamaan vuoden 1999 hintatasoa. Komissio ehdotti Portugalin viranomaisille 1. heinäkuuta 1999 lähetetyssä kirjeessä, että Azorien itsehallintoalueelle tarkoitettu määräraha olisi 757 miljoonan euroa vuosina 20002006 eli 108 miljoonaa euroa vuotta kohden. Tämä merkitsee huomattavaa vähennystä, joka on selvästi enemmän kuin näennäiset 16 miljoonaa euroa, koska vuosia 19941999 koskevat summat eivät vastaa vuoden 1999 hintatasoa ja koska niissä ei ole otettu huomioon Azorien eikä yhteisön tulotason nousua. Tämä komission ehdotus on täysin ristiriidassa kaikkien yhteisön syrjäisimpiä alueita koskevien komission lupausten ja lausuntojen kanssa, joiden mukaan 1. varat keskitetään köyhimmille alueille, 2. näille alueille myönnetään enemmän vuosittaista tukea 3. tuki suunnataan erityisesti yhteisön syrjäisimmille alueille Komissio ei ilmeisesti ota huomioon numeroiden ilmaisemaa todellisuutta vaan pitää edelleen kiinni siitä, että rakennerahastojen uudistus merkitsi lisämäärärahoja kaikille yhteisön syrjäisimmille alueille. Eikö neuvosto pidä välttämättömänä tehdä perusteellista arviointia siitä, miten yhteisön politiikkojen uudistus on vaikuttanut köyhimpiin ja syrjäisimpiin alueisiin, kuten Azorien itsehallintoalueeseen, ottaen erityisesti huomioon perustamissopimuksen 299 artiklan 2 kohdan soveltamisen? Vastaus (28. maaliskuuta 2000) 1. Neuvosto on tietoinen yhteisön syrjäisimpien alueiden erityissijainnista johtuvista ongelmista ja on aina pitänyt erittäin tärkeinä välineitä, joiden tarkoituksena on vähentää alueiden etäisyydestä johtuvia rakenteellisia haittoja. 2. Rakennerahastot ovat tässä suhteessa tärkeä toimintaväline, jolla voidaan vaikuttaa myönteisesti yhteisön syrjäisimpien alueiden kasvuun, lähentymiseen ja infrastruktuurien, varsinkin satama- ja lentokenttäinfrastruktuurien, kehittämiseen. Rakennerahastojen uusien sääntelypuitteiden mukaisesti komissio suunnittelee hyväksyvänsä yhteisymmärryksessä kyseisten jäsenvaltioiden kanssa tämän puolivuotiskauden aikana yhteisön tukikehykset, jotka sisältävät rahastojen ja kyseisen jäsenvaltion strategian ja toimintalinjat, niiden erityiset tavoitteet, rahastojen rahoitustuen ja muut rahoitusvarat. Neuvostolle ei kuitenkaan kuulu puuttua yhteisön tukikehysten laatimiseen eikä ottaa kantaa jäsenvaltioiden ja komission politiikkoihin ja valintoihin. 3. Perustamissopimuksen 299 artiklan 2 kohdan täytäntöönpanon osalta neuvosto voi toimia ainoastaan komission ehdotuksesta. Neuvosto ei ole toistaiseksi saanut komissiolta arvoisan parlamentin jäsenen mainitsemaa asiaa koskevaa ehdotusta.